KYK: Man wat in gim masturbeer by polisie verkla | Netwerk24
Deur Jackie Kruger 18 Mei 2019 14:56
Die Virgin Active-groep sê hy gaan 'n klag by die polisie indien nadat 'n video aan die lig gekom het van 'n man wat oënskynlik by die Virgin Active-gimnasium in Stellenbosch in die Wes-Kaap masturbeer terwyl mense naby oefen.
Hy is ook lewenslank verbied uit die groep se gimnasiums oral in Suid-Afrika, het Virgin Active bevestig.
Die video het wyd reaksie ontlok en trek volgens inligting op Facebook "al sover as Engeland".
Die video is Donderdag geneem deur 'n besoeker by die gimnasium. Die video wys hoe 'n man, geklee in 'n rooi hemp en kortbroek en wit tekkies, op 'n mat sit met 'n selfoon in die een hand.
Hy kyk na die selfoon terwyl 'n wit handdoek op sy skoot lê. Sy ander hand is skynbaar onder sy kortbroek ingedruk en beweeg op en af terwyl mense naby oefen.
Die gimnasium-besoeker het die video op Twitter geplaas en getwiet: "Ek wil hê die man se gesig moet viral gaan. Dit was by die Virgin Active in Stellenbosch @virginactiveSA. Absoluut vrotsige optrede".
'n Skermgreep van die video waarin 'n man skynbaar masturbeer in die Virgin Active-gimnasium in Stellenbosch. Foto: Verskaf
Virgin Active het toe teruggetwiet dat die man se lidmaatskap opgeskort is.
Carla White, 'n woordvoerder van Virgin Active Suid-Afrika, sê by navraag die groep se regspan gaan 'n klag by die polisie indien.
Volgens haar is die man geïdentifiseer en sy lidmaatskap is onmiddellik gekanselleer. Hy is ook lewenslank belet om weer by enige Virgin Active-klub in Suid-Afrika aan te sluit. Sy ouderdom en identiteit is nie bekend gemaak nie.
"Ons klubs is gedeelde ruimtes en ons sal daadwerklike stappe doen teen optrede soos dié," sê White.
Op Facebook en Twitter het die video wyd reaksie ontlok en mense, waaronder talle vroue, het hul skok en ongeloof oor die voorval uitgespreek.